**REGULAMENT**

**cu privire la organizarea procedurii de selectare, aprobare și implementare**

**a proiectelor de construcţie/renovare/reabilitare a blocurilor sanitare**

**în instituţiile de învățământ primar, gimnazial şi liceal**

**I. DISPOZIȚII GENERALE**

1. Prezentul Regulament este elaborat în conformitate cu prevederile Codului educației al Republicii Moldova nr. 152/2014, Hotărârii Guvernului nr. 146/2021 cu privire la organizarea şi funcţionarea Ministerului Educației și Cercetării și Hotărârii Guvernului nr. 271/2022 cu privire la organizarea și funcționarea IP „Oficiul Național de Dezvoltare Regională și Locală”.

2. Prezentul Regulament stabilește criteriile unice de organizare a procedurii de selectare, aprobare și implementare a proiectelor de îmbunătățire a condițiilor de igienă și sanitație în instituțiile de învățământ primar, gimnazial şi liceal.

6. Proiectele vor fi finanțate din contul și în limita mijloacelor alocate conform scopurilor specifice în bugetul de stat pentru autoritățile publice centrale, conform domeniului de competență, prin:

a) construcția/renovarea blocurilor sanitare în interiorul clădirilor;

b) construcția/reabilitarea sistemelor de alimentare cu apă și a sistemelor de canalizare (în instituţiile care dispun de condițiile necesare);

c) instruirea beneficiarilor în scopul utilizării şi întreţinerii corecte a blocurilor sanitare construite/renovate.

5. Pentru fiecare proiect, aprobat pentru finanțarea intervențiilor de construcţie/renovare/reabilitarea blocurilor sanitare în instituţiile de învăţământ primar, gimnazial şi liceal, vor fi trasate scopuri și obiective specifice în corespundere cu prioritățile instituţiilor vizate de învățământ.

3. Prezentul Regulament se bazează pe următoarele principii:

a) transparenţa în procesul de aprobare a finanțării, organizare și desfășurare a procedurilor de achiziții publice și monitorizării implementării proiectelor;

b) aplicarea în mod nediscriminatoriu a criteriilor de evaluare și selectare a proiectelor pentru aprobarea finanţării;

c) independenţa şi obiectivitatea experţilor antrenați în procesul de evaluare;

d) eficacitatea utilizării mijloacelor financiare alocate din bugetul de stat.

7. În procesul de selectare, aprobare și implementare a proiectelor de îmbunătățire a condițiilor de igienă și sanitație în instituțiile de învățământ primar, gimnazial şi liceal sunt vizate următoarele autorități și entități de specialitate:

a) *Ministerul Educaţiei și Cercetării* – autoritate publică centrală, responsabilă de identificarea instituţiilor de învăţământ primar, gimnazial şi liceal cu necesități de îmbunătățire a condițiilor de igienă și sanitație, promovarea finanțării intervențiilor de construcţie/renovare/reabilitarea blocurilor sanitare și de monitorizarea implementării proiectelor lansate;

b) *Comisia de evaluare intersectorială* – organ colegial, constituit prin Ordinul Ministrului Educaţiei și Cercetării, responsabil pentru evaluarea solicitărilor de finanțare pentru îmbunătățirea condițiilor de igienă și sanitație și formarea listei instituţiilor de învăţământ primar, gimnazial şi liceal pentru aprobarea finanțării a intervențiilor solicitate din bugetul de stat;

c) *Oficiul Național de Dezvoltare Regională și Locală* – instituție publică de specialitate, subordonată Ministeriului Infrastructurii și Dezvoltării Regionale, responsabilă de evaluarea administrativă și tehnică a solicitărilor de finanțare a proiectelor de îmbunătățire a condițiilor de igienă și sanitație în instituțiile de învățământ primar, gimnazial şi liceal și de asigurarea implementării proiectelor aprobate pentru finanțare, în corespundere cu scopurile și obiectivele setate;

d) *Beneficiar de finanțare* – autoritate publică locală de nivelul I sau, după caz, de nivelul II, deținătoare de drepturi legale de proprietate asupra imobilelor instituţiilor de învăţământ primar, gimnazial şi liceal, pentru care sunt aprobate alocații financiare din bugetul de stat pentru îmbunătățirea condițiilor de igienă și sanitație.

*e) Partener al proiectului* – autoritate publică locală de nivelul II, antrenată în acordarea suportului instituţiilor de învățământ din subordine, selectate pentru implementarea proiectelor, precum și de monitorizarea implementării proiectelor lansate şi asigurării durabilității de către beneficiari a proiectelor implementate.

8. În calitate de partener în procesul de organizare și implementare a proiectelor de îmbunătățire a condițiilor de igienă în instituțiile de învățământ mai pot fi antrenate agențiile și partenerii de dezvoltare, organizațiile neguvernamentale active în domeniul de interes, autoritățile publice centrale și locale, instituțiile de învățământ de orice nivel.

9. Selectarea și aprobarea proiectelor pentru finanțare se efectuează în bază de concurs. Lista proiectelor finanțate din bugetul de stat pentru îmbunătățirea condițiilor de igienă și sanitație în instituțiile de învățământ primar, gimnazial și liceal se aprobă anual prin Hotărâre de Guvern.

10. Anual, odată cu publicarea Legii bugetului de stat, Ministerul Educației și Cercetării va anunța lansarea concursurilor de selectare a proiectelor de îmbunătățire a condițiilor de igienă și sanitație în instituțiile de învățământ primar, gimnazial şi liceal, pentru anul bugetar respectiv.

11. Oficiul Național de Dezvoltare Regională și Locală va elabora Ghidul de aplicare și implementare a proiectelor, în care se vor reflecta condițiile de finanțare și eligibilitate a proiectelor, condițiile de desfășurare a concursurilor de selectare a inițiativelor de finanțare, precum și setul de recomandări către autoritățile beneficiare de finanțare la implementarea proiectelor, pe toate aspectele de gestionare. Ghidul de aplicare și implementare a proiectelor se aprobă de către Ministerul Educaţiei și Cercetării și se publică pe paginile web oficiale ale Ministerului Educaţiei și Cercetării, Ministerului Infrastructurii și Dezvoltării Regionale și a Oficiului Național de Dezvoltare Regională și Locală.

**II. CONDIȚII DE FINAȚARE**

12. Finanțarea proiectelor se va realiza în concordanță cu necesitățile de îmbunătăţire a condiţiilor de igienă în fiecare instituție de învățământ primar, gimnazial şi liceal din contul bugetului de stat, în limitele mijloacelor financiare disponibile în acest scop, precum și prin contribuția beneficiarilor, partenerilor, donații, sponsorizări și alte surse în conformitate cu legislația.

13. Previziunile de buget ale proiectelor, partajarea responsabilităților financiare și suma alocațiilor financiare se specifică în Contractul de finanțare a proiectului, încheiat separat pentru fiecare proiect, între Oficiul Național de Dezvoltare Regională și Locală și autoritatea beneficiară de finanțare. Contractul-tip de finanțare a proiectului se va regăsi în Ghidul de aplicare și implementare a proiectelor.

14. Valoarea de buget al unui proiect de îmbunătăţire a condiţiilor de igienă în instituțiile de învățământ primar, gimnazial şi liceal, în sensul prezentului Regulament, reprezintă cumulul costurilor eligibile ale lucrărilor, serviciilor și bunurilor generate conform scopurilor și obiectivelor specifice ale proiectului, inclusiv:

a) costul lucrărilor de construcţie/renovare/reabilitarea blocurilor sanitare, sistemelor de alimentare cu apă și a sistemelor de canalizare;

b) costul serviciilor de supraveghere tehnică a lucrărilor de construcție/reconstrucție/renovare și de instruire a beneficiarilor în scopul utilizării şi întreţinerii corecte a blocurilor sanitare construite/reconstruite/renovate;

c) costul bunurilor pentru dotarea blocurilor sanitare, conform bugetului proiectului.

15. În funcție de etapele de implementare a proiectelor, se utilizează următoarele noțiuni ale valorilor de buget ale proiectului:

a) valoare estimată – suma totală, determinată în baza documentației de deviz prezentate la concurs, se utilizează la aprobarea alocațiilor financiare proiectelor, până la atribuirea contractelor de achiziții publice;

b) valoare contractată – suma cumulativă a contractelor atribuite de achiziții publice, se utilizează pe perioada de implementare a proiectului;

c) valoare efectivă – suma cumulativă a livrabilelor documentate și generate în cadrul proiectului.

16. Partajarea responsabilităților financiare în cadrul proiectelor de îmbunătăţire a condiţiilor de igienă în instituție de învățământ primar, gimnazial şi liceal, se concepe conform raportului de 95/5, anume:

a) finanțarea din bugetul de stat – 95% din valoarea de buget al proiectului;

b) contribuția beneficiarului și/sau a partenerilor proiectului – 5% din valoarea de buget al proiectului;

17. Raportul setat de partajare a responsabilităților financiare se va menține pe toată perioada de implementare a proiectului, cu condiția că suma alocațiilor efective din bugetul de stat nu vor depăși suma alocațiilor inițial-aprobate conform bugetului estimat al proiectului.

18. Debursarea contribuţiei obligatorii a beneficiarului, în mărime de 5% se aplică după atribuirea contractelor de achiziții publice, în raport cu valoarea de buget contractată a proiectului și va fi transferată integral de către beneficiarul proiectului pe contul Oficiului Național de Dezvoltare Regională și Locală, până la data semnării contractelor de achiziții publice.

19. Pe perioada de implementare a proiectului, orice majorare a valorii contractelor de achiziții publice, efectuată în condițiile legii, va fi acoperită financiar de către părți, cu respectarea raportului setat de partajare a responsabilităților financiare de 95/5, cu condiția că finanțarea din bugetul de stat nu va depăși suma alocațiilor inițial aprobate conform bugetului estimat. În astfel de situații, contribuția beneficiarului va fi transferată integral pe contul Oficiului Național de Dezvoltare Regională și Locală, până la data semnării acordurilor adiționale de majorare a valorii contractelor de achiziții publice în vigoare.

20. În cazul în care, pe perioada de implementare a proiectului, valoarea de buget contractată sau valoarea de buget efectivă depășește valoarea de buget inițial estimată a proiectului, beneficiarul va acoperi diferenţa formată, integral din sursele financiare proprii sau din alte surse disponibile.

21. Costurile realizate anterior de a fi aprobată finanțarea, inclusiv costurile legate de pregătirea proiectului, executarea lucrărilor de cercetări şi prospectări, executarea documentației de proiectare și deviz, verificarea/expertizarea documentaţiei de fezabilitate, documentaţiei de proiectare şi deviz, avizarea, obţinerea prescripţiilor tehnice şi a autorizaţiilor, obţinerea certificatului de urbanism şi prelungirea lui, autorizaţia de construire sau desfiinţare a obiectului nu vor fi considerate drept contribuție a beneficiarului și nu vor fi finanțate și/sau rambursate din contul mijloacelor alocate din bugetul de stat.

22. Perioada de implementare a proiectelor de îmbunătăţire a condiţiilor de igienă în instituțiile de învățământ primar, gimnazial şi liceal cuprinde perioada efectivă de la semnarea contractelor de finanțare și până la data recepției la terminarea lucrărilor, nu va depăși 12 luni și se va încadra obligatoriu în limitele unui an bugetar.

**III. CRITERII DE ELIGIBILITATE**

23. Eligibilitatea aplicanților: pentru finanțare din bugetul de stat sunt eligibile autoritățile publice locale de nivelul I și II, deținătoare de drepturi legale de proprietate asupra imobilelor publice, în care se propun intervențiile de îmbunătățire a condițiilor de igienă și sanitație.

24. Eligibilitatea măsurilor de intervenție: pentru finanțare din bugetul de stat sunt eligibile următoarele măsuri de intervenție de îmbunătățire a condițiilor de igienă și sanitație în cadrul instituţiilor de învăţământ primar, gimnazial şi liceal:

a) construcția/renovarea blocurilor sanitare în interiorul clădirilor și/sau anexelor la clădiri pentru aceste scopuri;

b) construcția/reabilitarea sistemelor de alimentare cu apă și a sistemelor de canalizare (în instituţiile care dispun de condițiile necesare);

25. Eligibilitatea costurilor: pentru finanțare în cadrul proiectelor pot fi luate în considerare doar „costurile eligibile”, stabilite în prezentul Regulament.

26. Costurile eligibile includ:

a) costurile pentru executarea lucrărilor civile în conformitate cu documentația tehnică de proiectare, specificate în capitolele 1-7 din devizul general, conform Codului practic în construcții (CP L.01.01-2012);

b) costurile pentru supravegherea tehnică a lucrărilor, specificate în capitolul 10 din devizul general, conform Codului practic în construcții (CP L.01.01-2012);

c) costurile pentru serviciile de instruire a beneficiarilor în scopul utilizării şi întreţinerii corecte a blocurilor sanitare construite/renovate;

d) costurile pentru achiziționarea bunurilor la blocurile sanitare, conform bugetului proiectului pe categorii de costuri (notei explicative a bugetului), cu condiția ca acestea să corespundă prețurilor pieței.

27. Costurile eligibile trebuie:

a) să fie necesare pentru derularea proiectului și să fie în concordanță cu principiile unei bune gestiuni financiare, în special din punctul de vedere al raporturilor cost-beneficiu și cost-rezultate;

b) să fie transpuse în realitate în perioada de implementare a proiectului, cu referință la lucrările efectuate, serviciile prestate și bunurile furnizate;

c) să figureze în documentele contabile sau fiscale, să fie cuantificabile, identificabile, verificabile și justificate prin originalele documentelor respective.

28. Drept costuri neeligibile în cadrul proiectelor sunt considerate:

a) costurile realizate anterior de a fi aprobată finanțarea, inclusiv costurile legate de pregătirea proiectului, documentaţiei de fezabilitate, executarea lucrărilor de cercetări şi prospectări, executarea documentației de proiectare și deviz, verificarea/expertizarea documentaţiei de proiectare şi deviz, avizarea documentației, obţinerea prescripţiilor tehnice şi a autorizaţiilor, obţinerea certificatului de urbanism, autorizaţiei de construire şi prelungirea acestora;

b) costurile pentru angajarea personalului antrenat în implementarea proiectului din partea beneficiarului;

c) costurile specificate în capitolele 8, 9 și 12 din devizul general, conform Codului practic în construcții (CP L.01.01-2012), care prevăd:

- cheltuielile pentru clădiri și construcții provizorii;

- plata autorizaţiilor de conectare la reţelele provizorii sau permanente de telecomunicaţii, de alimentare cu apă, energie electrică, termice, gaze pentru executarea lucrărilor de construcții-montaj, plata pentru apă și energia electrică consumată la executarea lucrărilor de construcție-montaj, cheltuieli suplimentare la executarea lucrărilor de construcţii-montaj pe timp friguros, cheltuieli pentru deplasări și pentru transportarea tur-retur a muncitorilor la locul de muncă;

- cheltuieli pentru organizarea și desfășurarea achizițiilor publice conform obiectivelor proiectului (proiectare, executare lucrări, prestare servicii, achiziționare bunuri);

- cheltuieli pentru efectuarea controlului de autor a lucrărilor de construcţii de către organizaţiile de proiectare;

- cheltuielile pentru elementele de identitate vizuală la lucrările de construcție-montaj și ale proiectului pe perioada post-implementare;

- defalcările în fondul bazei normative în construcții și rezerva de mijloace pentru cheltuielile neprevăzute;

d) cumpărarea de terenuri sau clădiri;

e) orice acțiune de natură comercială generatoare de profit imediat pentru aplicantul la finanțare sau pentru partenerul de proiect;

f) creditele părților terțe, amenzile și penalitățile;

g) costurile pentru procurarea inventarului de uz gospodăresc, cheltuielile operaționale ale beneficiarilor;

h) echipamentele second-hand, achiziționate în scopul proiectului;

j) alte costuri ce nu corespund scopului și obiectivelor proiectului.

29. O condiție eliminatorie de suspendare a procesului de finanțare este ca, la etapa implementării, proiectul investițional să nu constituie obiect de finanțare nerambursabilă în cadrul altor programe finanțate din bugetul de stat sau din sursele partenerilor de dezvoltare. În cazul în care sunt identificate astfel de situații, în care proiectul sau unele componente ale proiectului sunt/au fost depuse și aprobate spre finanțare din alte surse, proiectul va fi retras de la finanțare, cu restituirea alocațiilor financiare debursate din bugetul de stat.

**IV. ORGANIZAREA ȘI DESFĂȘURAREA CONCURSULUI DE PROIECTE**

30. Anual, în condițiile prevăzute în pct. 10 din prezentul Regulament, Ministerul Educaţiei și Cercetării va anunța lansarea concursului de selectare a proiectelor de îmbunătățire a condițiilor de igienă și sanitație în instituțiile de învățământ primar, gimnazial şi liceal pentru anul bugetar, cu aprobarea Ghidului de aplicare și implementare a proiectelor.

31. Procesul de organizare a concursului de selectare a proiectelor pentru finanțare din bugetul de stat este realizat în patru etape.

32. Etapa 1. Lansarea concursului:

a) Ministerul Educaţiei și Cercetării, în comun cu autoritățile (entitățile) teritoriale de specialitate în domeniul învățământului va colecta, prin intermediului unor chestionare de pre-evaluare, informaţiile despre necesităţile instituţiilor de învățământ primar, gimnazial şi liceal cu privire la îmbunătăţirea condiţiilor de igienă şi sanitaţie în interiorul acestora și va aproba o listă provizorie a potențialilor beneficiari (instituții cu necesități de îmbunătățire a condițiilor de igienă și sanitație).

b) chestionarele de pre-evaluare vor viza indicatori ce țin de relevanța și fezabilitatea investiției;

c) în baza listei provizorii a potențialilor beneficiari, Oficiul Național de Dezvoltare Regională și Locală va organiza și va asigura:

- informarea potențialilor beneficiari privind oportunitatea de finanțare a inițiativelor de îmbunătățire a condițiilor de igienă și sanitație în instituțiile de învățământ primar, gimnazial şi liceal;

- efectuarea vizitelor în teren pentru constatarea fezabilității tehnice a eventualelor inițiative de îmbunătățire a condițiilor de igienă și sanitație, estimarea potențialelor riscuri și dificultății la implementare, precum și consultarea potențialilor beneficiari în vederea pregătirii dosarelor de participare la concurs;

d) rezultatele vizitelor în teren se vor consemna prin acte de constatare, cu transmiterea acestor acte, pentru informare, către Ministerul Educației și Cercetării;

e) potențialii beneficiari, care întrunesc condițiile de eligibilitate a aplicanților și a măsurilor de intervenție, vor fi încurajați să dispună acțiunile necesare de pregătire a dosarelor de aplicare la concurs;

f) conținutul dosarului de aplicare la concurs se specifică în Ghidul de aplicare și implementare a proiectului și va include în mod obligatoriu:

- formularul cererii de finanțare, cu bugetul estimat al proiectului;

- declarația de participare a aplicantului;

- documentele de suport și confirmative, conform reglementărilor cadrului normativ în domeniu (proiectul tehnic / schița de proiect, care cuprinde soluţii tehnice de realizare a obiectivului de investiţii în volumul stabilit de documentele normative, documentația de deviz pentru argumentarea bugetului, avize de verificare, avize de racordare, prescripții tehnice, rapoarte de expertiză, etc, specificații tehnice ale bunurilor și echipamentelor planificate);

g) pentru pregătirea și depunerea dosarelor de aplicare la concurs, autorităților publice locale se va acorda un termen de până la 30 de zile.

h) pe perioada de pregătire a dosarelor, Oficiul Național de Dezvoltare Regională și Locală va desfășura campanii de informare, inclusiv în format online și prin intermediul mijloacelor mass-media, a autorităților publice locale și linia verde de apel (telefonic și e-mail) pentru consultare pregătirea documentație de aplicare la concurs.

j) campania de informare și consultare se va finaliza la data-limită, stabilită pentru depunerea dosarelor la concurs.

33. Etapa 2. Depunerea dosarelor de aplicare la concurs:

a) dosarele de aplicare vor fi depuse de către potențialii beneficiari, care întrunesc condițiile de eligibilitate a participanților și a măsurilor de intervenție;

b) dosarele de aplicare se depun la sediul Oficiului Național de Dezvoltare Regională și locală și se înregistrează în sistemul informațional de management al proiectelor, cu eliberarea confirmărilor respective de recepționare a dosarelor;

c) dosarele depuse în afara termenului-limită stabilit la concurs nu vor fi acceptate.

34. Etapa 3. Evaluarea dosarelor de aplicare la concurs:

a) evaluarea dosarelor depuse se realizează sub aspect administrativ și aspect tehnico-financiar;

b) evaluarea administrativă se realizează de către Oficiul Național de Dezvoltare Regională și Locală, în vederea aprecierii completitudinii, conformității și veridicității datelor prezentate de către aplicanții la concurs;

c) rezultatele evaluării administrative se vor consemna prin procese verbale;

d) dosarele respinse administrativ nu se vor admite pentru evaluarea ulterioară tehnică și financiară;

e) evaluarea tehnică și financiară a propunerilor de proiect este orientată spre aprecierea:

- oportunității și a relevanței proiectului înaintat, prin contribuția la conformarea cu strategiile naționale, sectoriale, regionale și locale de dezvoltare și a impactul preconizat asupra grupurilor-țintă;

- coerenței și calității pregătirii proiectului înaintat, prin descrierea și formularea investițiilor propuse, cuantificarea indicatorilor de buget și a rezultatelor așteptate, fezabilitatea tehnică a proiectului, potențialele riscuri identificate și acțiuni de atenuare a acestora;

- viabilității financiare și administrative a proiectului, prin disponibilitatea surselor financiare pentru asigurarea contribuției proprii la implementarea proiectului și identificarea acțiunilor și mijloacelor financiare necesare pentru asigurarea durabilității proiectului;

f) evaluarea tehnică și financiară se va realiza de către Comisia de evaluare intersectorială, formată din 7 membri, reprezentați ai autorităților publice centrale de specialitate:

- Ministerului Educației și Cercetării – trei reprezentanți;

- Ministerului Infrastructurii și Dezvoltării Regionale – doi reprezentanți;

- Agenţia Naţională de Sănătate Publică – un reprezentant;

- Ministerul Mediului – un reprezentant.

g) pentru asigurarea transparenţei procesului de evaluare a propunerilor de proiecte şi de selectare a instituţiilor potenţial-beneficiare de finanțare, va fi desemnat un observator din partea Congresului Autorităţilor Locale din Moldova, cu drept consultativ, dar fără drept de vot în cadrul Comisiei.

h) suportul administrativ și tehnic de funcționare a Comisiei de evaluare intersectorială va fi asigurat de către Oficiul Național de Dezvoltare Regională și Locală.

i) suportul tehnic oferit de către Oficiul Național de Dezvoltare Regională și Locală prevede examinarea și constatarea fezabilității tehnice a proiectelor propuse pe următoarele aspecte:

- existența/lipsa la momentul actual a blocurilor sanitare interioare funcţionale;

- necesitățile de renovare interioară a spațiilor blocurilor sanitare cu considerarea accesibilității pentru persoanele cu dezabilități;

- existența spațiilor disponibile pentru amplasarea blocurilor sanitare nou-reconstruite;

- disponibilitatea sursei de apă, unui sistem funcțional de apeduct, canalizare și epurare;

- plenitudinea documentației tehnice de proiectare și de deviz elaborate;

j) în caz de necesitate, Oficiul Național de Dezvoltare Regională și Locală va efectua vizită repetată în teren pentru constatarea fezabilității soluțiilor tehnice propuse în documentația de proiectare.

k) constatările asupra aspectelor tehnice ale propunerilor de proiecte vor fi rezumate în rapoarte tehnice de evaluare, separat pentru fiecare proiect, care vor fi puse la dispoziția Comisiei de evaluare intersectorială.

l) În cazul în care, la etapa de evaluare, se constată că proiectul nu este fezabil din punct de vedere tehnic (lipsa sursei de apă, rețelelor de inginerie necesare pentru executarea lucrărilor planificate, lipsa proiectului de execuție elaborat în conformitate cu normele și standardele naționale, proiectul are impact negativ asupra mediului, etc.) și/sau financiar (eligibilitatea costurilor, disponibilitatea comunității de a asigura contribuția financiară proprie obligatorie la implementarea proiectelor, etc.) acesta nu va putea fi promovat pentru finanțare, până la eliminarea integrală a impedimentelor constatate;

m) rezultatele etapei de evaluare tehnică și financiară a propunerilor de proiecte se vor consemna de către Comisia de evaluare intersectorială, prin procese verbale de evaluare, cu formarea listei instituțiilor de învățământ primar, gimnazial și liceal, selectate pentru aprobarea finanțării din bugetul de stat în vederea îmbunătățirii condițiilor de igienă și sanitație.

35. Etapa 4. Selectarea proiectelor și aprobarea finanțării:

a) formarea listei proiectelor finanțate din bugetul de stat pentru îmbunătățirea condițiilor de igienă și sanitație în instituțiile de învățământ primar, gimnazial și liceal se realizează de către Comisia de evaluare intersectorială, în ordinea punctajului acumulat la evaluare, până la atingerea limitei alocațiilor aprobate din bugetul de stat pentru anul respectiv;

b) la această etapă se vor utiliza valorile de buget estimativ al proiectelor;

c) lista proiectelor finanțate din bugetul de stat pentru îmbunătățirea condițiilor de igienă și sanitație în instituțiile de învățământ primar, gimnazial și liceal se prezintă către Ministerul Educației și Cercetării, care va asigura elaborarea și promovarea proiectului Hotărârii Guvernului de aprobare a finanțărilor;

d) lista proiectelor finanțate din bugetul de stat va include obligatoriu: codul unic de identificare a proiectului, unitatea teritorial-administrativă de nivelul II, beneficiarului proiectului, localizarea proiectului, denumirea juridică a instituției de învățământ, tipologia intervențiilor prevăzute de proiect, bugetul estimat al proiectului.

**V. IMPLEMENTAREA PROIECTELOR**

36. În scop de dezvoltare și consolidare a capacităților autorităților publice locale la gestionarea mijloacelor financiare alocate din bugetul de stat, beneficiarii proiectelor de îmbunătățire a condițiilor de igienă și sanitație în instituțiile de învățământ primar, gimnazial și liceal sunt responsabili de buna desfășurare a activităților prevăzute de proiecte și poartă răspundere, conform legii, pentru încălcările comise și abaterile admise de la angajamentele consemnate în contractele de finanțare.

37. Conform competențelor ce îi revin, Oficiul Național de Dezvoltare Regională și Locală asigură organizarea și implementarea proiectelor de îmbunătățire a condițiilor de igienă și sanitație în instituțiile de învățământ primar, gimnazial și liceal, finanțate din bugetul de stat, inclusiv prin următoarele activități:

a) informarea tuturor aplicanților privind aprobarea sau respingerea finanțării;

b) semnarea cu autoritățile beneficiare a contractelor de finanțare;

c) desfășurarea seminarelor de instruire a beneficiarilor de finanțare privind procedurile de implementare a proiectelor;

d) lansarea procedurilor de achiziții publice a lucrărilor, serviciilor și bunurilor conform obiectivelor proiectelor;

e) verificarea conformității execuției lucrărilor, prestării serviciilor și a bunurilor furnizate, conform contractelor atribuite de achiziții publice;

f) autorizarea plăților pentru livrabilele documentate și eligibile în cadrul proiectelor și debursarea mijloacelor financiare alocate;

g) participarea reprezentativă la recepțiile provizorii (la terminarea lucrărilor) și recepțiile finale;

h) contorizarea, contabilizarea și transmiterea costurilor către autoritățile beneficiare de proiecte;

i) monitorizarea și raportarea pe perioada de implementare a proiectelor;

j) asigurarea vizibilității proiectelor în implementare.

38. Informarea aplicanților, privind rezultatele concursului, se va realiza odată cu publicarea Hotărârii Guvernului privind aprobarea listei proiectelor finanțate din bugetul de stat pentru îmbunătățirea condițiilor de igienă și sanitație în instituțiile de învățământ primar, gimnazial și liceal.

39. Cu toate autoritățile publice beneficiare de finanțare, Oficiul Național de Dezvoltare Regională și Locală va desfășura seminare de informare și consultare privind procedurile și particularitățile de implementare și finanțare a proiectelor de îmbunătățire a condițiilor de igienă și sanitație în instituțiile de învățământ primar, gimnazial și liceal.

40. Previziunile estimate de buget, alocații și contribuție, precum și celelalte angajamente reciproce la implementarea proiectelor se specifică în contractele de finanțare, care se semnează de către Oficiul Național de Dezvoltare Regională și Locală, în calitate de „Finanțator” și autoritatea beneficiară, în calitate de „Beneficiar” al proiectului.

41. În mod similar se consemnează acordurile adiționale la contractele de finanțare a proiectelor, ca urmare a rezultatelor atribuirii contractelor de achiziții publice sau ca urmare a modificării valorilor contractelor atribuite de achiziții publice, dacă astfel de situații legale intervin.

42. Lansarea procedurilor de achiziții publice se realizează de către beneficiarii proiectelor, imediat după semnarea contractelor de finanțare. Procedurile de achiziție a lucrărilor, serviciilor și bunurilor, conform obiectivelor proiectelor, se vor realiza în conformitate cu prevederile Legii nr. 131/2015 privind achizițiile publice.

43. Beneficiarii proiectelor vor elabora documentația de atribuire (caietele de sarcini) pentru lansarea achizițiilor publice, prin determinarea următoarelor aspecte: cerinţele, criteriile, regulile şi alte informaţii necesare pentru a asigura operatorilor economici o informare completă, corectă şi explicită cu privire la cerinţele sau elementele achiziţiei, obiectul contractului şi modul de desfăşurare a procedurii de atribuire, inclusiv specificaţiile tehnice ori documentul descriptiv, condiţiile contractuale propuse, formatele de prezentare a documentelor de către ofertanţi/candidaţi, informaţiile privind obligaţiile generale aplicabile;

44. Obligatoriu, în caietele de sarcini pentru construcţie/renovare/reabilitare **a** blocurilor sanitare, se vor include cerințe specifice privind asigurarea accesibilității persoanelor cu dezabilități, cu respectarea reglementărilor naționale în construcţii.

45. Pe marginea procedurilor de achiziții publice, atribuțiile Oficiului Național de Dezvoltare Regională și Locală se rezumă în:

a) elaborarea pentru beneficiarii proiectelor a documentației-tip de atribuire;

b) coordonarea documentației de atribuire (caietelor de sarcini) elaborate de către beneficiari înainte de plasarea acestora în procedurile de achiziții publice;

c) însoțirea consultativă a beneficiarilor la inițierea procedurilor și pe toată perioada de desfășurare a achizițiilor publice;

d) participarea, cu drept de vot, în componența grupurilor de lucru ale beneficiarilor, care realizează procedurile de achiziții publice;

 46. Contractele de achiziții publice în cadrul proiectelor se semnează de către beneficiarul proiectului, în calitate de „Autoritate contractantă” și Oficiul Național de Dezvoltare Regională și Locală, în calitate de „Finanțator”, pe de o parte și operatorul economic desemnat în condițiile legii, pe de altă parte, în calitate de „Antreprenor/Prestator/Furnizor”, în funcție de natura achiziției.

47. Pornind de la constrângerea de timp, alocată pentru implementarea proiectelor, nu se va admite pentru finanțare în cadrul proiectelor de îmbunătățire a condițiilor de igienă și sanitație, atribuirea contractelor de achiziții publice cu o perioada de execuție ce depășește anul curent bugetar sau contracte cu executare continuă.

48. După atribuirea contractelor de achiziții publice se vor utiliza valorile de buget contract al proiectelor.

49. Debursarea plăților din bugetul de stat se va asigura de către Oficiul Național de Dezvoltare Regională și Locală, în limitele alocațiilor aprobate din bugetul de stat, în baza livrabilelor documentate și înaintate de către operatorii economici contractați și recepționate de către beneficiarii proiectelor, prin acte confirmative: facturi fiscale, procese verbale de îndeplinire a lucrărilor, devize de cheltuieli, acte de prestare a serviciilor, rapoarte de calitate, etc.

50. Pentru autorizarea plăților, Oficiul Național de Dezvoltare Regională și Locală este obligat, să asigure atestarea efectivă a cantităților (volumelor), costurilor și calității lucrărilor executate, serviților prestate sau a bunurilor furnizate și corespunderea acestora specificațiilor tehnice contractate și previziunilor de buget și alocații aprobate.

51. Beneficiarii proiectelor sunt responsabili de organizarea recepţiei la terminarea lucrărilor și recepției finale la expirarea perioadei de garanție a tuturor lucrărilor obiectului construit/renovat/reabilitat, în corespundere cu cadrul legal.

52. După recepția lucrărilor/serviciilor/bunurilor prevăzute de proiect și debursarea integrală a mijloacelor financiare din bugetul de stat, conform livrabilelor autorizate, Oficiul Național de Dezvoltare Regională și Locală va asigura lansarea procedurilor de transmitere (de constatare) a costurilor investiționale formate și luarea la evidență de către beneficiari, conform prevederilor Hotărârii Guvernului nr. 1235/2016.

53. La această etapă se vor utiliza valorile de buget efectiv al proiectelor.

54. Beneficiarii proiectului îşi vor asuma responsabilitatea de asigurare a durabilității proiectelor implementate, pe o perioadă de minim 3 ani, alocând anual resurse financiare pentru menţinere şi operare.

55. Planurile de asigurare a durabilității proiectelor se vor elabora de către beneficiarii proiectelor, cu suportul consultativ al Oficiului de Dezvoltare Regională și Locală.

**VI. DISPOZIȚII FINALE**

55. Ministerul Educației și Cercetării de comun cu Oficiul Național de Dezvoltare Regională și Locală dispun de dreptul de verificare, la orice etapă, conformitatea, corectitudinea și calitatea efectuării lucrărilor de construcţie, materialelor aplicate, serviciilor prestate și a bunurilor furnizate.

56. Pe perioada de implementare a proiectelor, Oficiul Național de Dezvoltare Regională și Locală va elabora și va prezenta Ministerului Educaţiei şi Cercetării și Ministerului Infrastructurii și Dezvoltării Regionale:

a) rapoarte trimestriale de progres privind implementarea proiectelor de îmbunătățire a condițiilor de igienă și sanitație în instituțiile de învățământ primar, gimnazial şi liceal și de valorificare a mijloacelor financiare alocate;

b) raportul final consolidat, în termen de 3 luni de la valorificarea integrală a mijloacelor financiare alocate pentru implementarea proiectelor.

57. Atribuțiile de monitorizare post-implementare a asigurării de către autoritățile publice locale a durabilității investițiilor îi revin Ministerului Educației și Cercetării, prin intermediul autorităților (entităților) teritoriale de specialitate în domeniul învățământului.